# Poesie (Porta)/71 - SONETTIN COL COVON

../70 - EL VIACC DE FRAA CONDUTT ../72 - AL SUR AVVOCATT GIUSEPP ANTONI MARTINELL IncludiIntestazione 27 settembre 2008 75% poesie
Poesie Carlo Porta XIX secolo CC BY-SA 3.0 GFDL //it.wikisource.org/w/index.php?title=Poesie_(Porta)/71_-_SONETTIN_COL_COVON&oldid=- 20110419162031 //it.wikisource.org/w/index.php?title=Poesie_(Porta)/71_-_SONETTIN_COL_COVON&oldid=- 20110419162031
SONETTIN COL COVON
Mì romantegh? Soo ben ch’el me cojona: mì sont classegh fin dent el môll di oss, mangi, bevi, foo el porch in Elicona e ai romantegh per mì ghe caghi adoss.
Mì quand canti i mee vers Apoll el sona,5 i Mûs se i ciammi pienten lì tuscoss, se vuj on temporal Giove el me trona, se vuj fà el ciall Amor me le fa in scoss.
Vener e i Grazi, quatter sgarzorin che hin bej de tutt i part, stan lì per mì10 e me serven de tavola e molin.
Minerva in di travaj la me consola, Morfee el me ninna e poeù el me fa dormì, Bacch el me rasa i orzoeu, Priapp m’je scola.
Gh’ho Pann che me pascola15 quij quatter pegor che m’han faa el favor de damm a Romma quand m’han faa pastor.
Gh’hoo Flora che la corr a cattamm roeus, vioeur, gigli, s’cioppon per tucc i sort de loffi e paragon.20
Su tucc quij possession che hoo a ficc del Tass invers Gerusalemm Cerer, Vertun, Pomona, Trittolemm
ghe stronzonen insemm. La stà de mì, d’on mè comandament,25 l’avegh quand vuj o acqua o succ o vent,
che gh’hoo amis on spavent de Ninf pisson, capazz se la ven fada de fà on deluvi cont ona pissada,
e sont tutt camarada30 d’Eol, re de cert vent razza de can che boffen come el prôs di franzescan.
Se mai quaj tolipan el me secca la bozzera e el me sgenna, ven volta Momo ch’el me le peccenna35
fina in fond de la s’cenna, e s’el scalza, s’el mord o s’el repetta, ciammi Nemesia e foo la mia vendetta.
Se me noeus la bolletta, Pluto pietos, el capp di tesoree,40 el dessotterra on’olla de danee
sconduda i temp indree, e spliff e splaff me je sgandolla lì che l’è ona maraviglia de stordì.
Quand vuj intenerì45 el coeur de tigher d’ona quaj valdrappa o tegnì a post quaj vergena cilappa,
de quij che inziga e scappa, gh’hoo el Dio Netun che me sbaratta el mar e me lassa toeù sù quell che me par,50
perla bej, gross e rar, coraj stupendi de fà moeuv perfin i balzann impiombaa di sottanin
di damm del bescottin; se me ciappa la fevera, i dolor,55 gh’hoo Esculappi, Chiron, gh’hoo Igea che corr,
e s’hin minga assee lor gh’hoo in fresch per on amis on Dio Monell coj âl fina ai strivaj, fina al cappell.
Se mai vuj portà ai stell60 i prodezz sanguanent d’on quaj soldaa can de Dio, fogos, desfogonaa,
gh’hoo lì bujent, prontaa, arrosti caldi sott a la pattona, Pallad Mart Briaree Ercol Bellona,65
con tutta la corona di soeu berlicch berlocch, Megera, Alett e Tesifon e Atropp di forbesett
e Vulcan del boffett e i Ciclopp regolzaa cont adree on mucc70 de lanz, e spad, de frecc, de picch, de gucc,
e per ultem de tucc la Maistaa Sova del gran re Pluton col ghicc su on coffen de decorazion.
Se mai ven l’occasion75 che stanta a parturì quaj comarina, ghe mandi Egeria o la comaa Luzina
a dagh ona manina, e col sò ajutt, in manch che nol se dis, la fà lì on bell Adon o on bell Narzis80
o on olter magnaris, che col passà de vuna in l’oltra man, de Cumina, de Edusa e de Statan,
el pò fass sù on magnan capazz chi sa col temp de deventà85 on fior de ciolla de strappà la cà.
Se vun le stanta a fa ghe fuu fà on vôt a Cloacina, e tracch, besogna recorrer subet al tabacch!
Gh’hoo fin, per chi fuss stracch90 de tegnì indree on quaj fiaa che sforza i port, el Dio Crepet cont el passaport,
e guaj a fagh intort. Quand che se tratta de pettà in castell gh’hoo Comm ch’el tira a voltra el bon e el bell;95
e se infesci el buell gh’hoo la Dea Carna, ona zuresegona ch’anch che la serva per Santa Corona
no la fa la cojona. Se me tacca a la vitta on indiscrett100 d’on creditor che no me lassa quiett,
voo giò a cavà al fiumm Lett quell’acqua che fa el gioeugh de incojonì e se nol voeur bev lu la bevi mì,
e tiri innanz inscì.105 Se vuj viv a la moda e damm del spacc col fà in commedia de paricc mostacc,
gh’hoo Gian de quatter facc, gh’hoo Proteo al mè comand e gh’hoo Diana ch’el ne fa giusta sett la settimana.110
Se me batt la mattana, la paturgna, la motria, la scighera, la corr Lubenzia de la bella ciera
a mettem lì in spallera gratis-amore-Dei tante piasè,115 domà occasion de scernigh foeura el mè.
Se no poss andà a pè, o per reson di pee o del calzolar, né andà in tirosa come tanc somar,
gh’hoo lì cont largh i ar120 el Pegas ch’el me porta a sgoratton in terra, in ciel, senza slisà i colzon,
e el gh’ha anca quest de bon, ch’el scolda minga i ciapp al cavallier come quij che i todisch dan in quarter.125
Se vegni del parer de andà in barchett, magara a dì a Cassan, o dininguarda anca pussee lontan,
gh’hoo subet lì ona man de Driad, de Amadriad, de Tritton130 adree ai cord, a la para, adree ai forcon,
e gh’hoo fin coj sponton Polluz e Castor su la straa lanzana a cascià innanz la casa gambarana.
Se la giustizia umana135 la me pariss on cert socché in su l’oss, o prest o tard gh’hoo Each, gh’hoo Minoss
che giusten lor tuss coss. Gh’hoo per i donzellett, per i sartinn, per tucc i cantarinn, i ballarinn,140
scuffier e madaminn la Dea Voluppia che la pensa lee a tiraj giò di banch e del pajee
e a postaj suj duu pee su fior de soffaron tutt a recamm145 in par al venter e al baull di damm.
Infin, per no struzziamm a nominann a vun pe run di fass (che no l’è cossa classega el struzziass),
el preghi a ingenoeuggiass,150 a dobbià ben la schenna, a sbassà el coo per l’ultema che adess nominaroo.
Questa, per quell che soo, l’è la gran protetrizz di sazerdott di damm, di cavalieri, di cercott,155
di comich, di divott, di maester normal, di sonador, di scolar, di lettor, di professor,
di serv, di servitor, di impiegaa regg, di ricch, di postion,160 di ciarlatan, di musegh, di castron,
e l’è, senza eccezion la morosa, la mamma, l’amisona de tutta quella razza bella e bona
che viv in Elicona165 e che gh’han certi nomm tutt in battista, come sarav a dì mitologista,
classicista, elenista; l’è lee che manten tutta sta brigada a furia de piatton de papa fada170
e de robba passada; l’è lee quella che spianna e slarga e netta la strada del Parnass al soeu poetta
e je porta in spalletta al tempi de la gloria come scior,175 dove quand gh’hin se freghen tant tra lor;
infin sta dea d’amor, per digh chi l’è, l’è la Dea Murcia, ossia la gran metress de la poltronaria.
Ch’el varda mò Usciuria180 se me pò convegnì de renunzià a tante comod per andà a cercà
sta rogna de grattà? Ch’el varda lu se occorr ris’ciagh la pell, lassà i bej vialon per i stradell,185
sudà comè on porscell, per vess sicur quand sont rivaa a bottega de trovagh nanch on asen che me frega?
Nò, nò, no vuj sta bega, classegh sont e vuj stagh: saront fors’anch190 on cojon, ma on cojon classegh almanch.